

VLADA REPUBLIKE HRVATSKE

Zagreb, 14. studenoga 2024.

**PREDLAGATELJ:** Ministarstvo gospodarstva

**PREDMET:** Prijedlog uredbe o izmjenama i dopunama Uredbe o otklanjanju poremećaja na domaćem tržištu energije

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

Na temelju članka 26. Zakona o energiji („Narodne novine“, br. 120/12., 14/14., 95/15., 102/15. i 68/18.) i članka 30. stavka 1. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 120. Zakona o tržištu električne energije („Narodne novine“, broj 111/21. i 83/23.) i članka 5. Zakona o tržištu plina („Narodne novine“, br. 18/18. i 23/20.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_donijela

**U R E D B U**

**o izmjenama i dopunama Uredbe o otklanjanju poremećaja na domaćem tržištu energije**

**Članak 1.**

U Uredbi o otklanjanju poremećaja na domaćem tržištu energije („Narodne novine“, br. 31/23., 74/23., 107/23., 122/23., 32/24. i 104/24.) članak 2. briše se.

**Članak 2.**

U članku 5. stavku 5. iza riječi: „ulaznog energenta“ briše se zarez i riječi: „cijene emisijskih jedinica stakleničkih plinova“.

U stavku 10. riječi: „od 1. listopada 2023. do 30. rujna 2024.“ zamjenjuju se riječima: „od 1. listopada 2022. do 31. ožujka 2025.“.

**Članak 3.**

U članku 5.a stavku 1. riječi: „člankom 4.“ zamjenjuju se riječima: „člankom 5.“.

**Članak 4.**

U članku 7. iza stavka 21. dodaje se stavak 22. koji glasi:

„(22) Uputa o postupanju energetskim subjektima u vezi s provedbom Uredbe o otklanjanju poremećaja na domaćem tržištu energije odgovarajuće se primjenjuje za cijelo razdoblje važenja ove Uredbe.“

**Članak 5.**

U članku 8a. stavku 1. riječi: „31. ožujka 2024.“ zamjenjuju se riječima: „30. rujna 2024.“.

Iza stavka 16. dodaje se stavak 17. koji glasi:

„(17) Za razdoblje od 1. travnja 2024. do 30. rujna 2024. zahtjev iz stavka 1. ovoga članka podnosi se za svako tromjesečje zasebno u roku od 30 dana od dana stupanja na snagu ove Uredbe.“.

**Članak 6.**

Ova Uredba stupa na snagu prvoga dana od dana objave u „Narodnim novinama“.

Klasa:

Urbroj:
Zagreb,

Predsjednik
**mr. sc. Andrej Plenković,**v. r.

**OBRAZLOŽENJE**

U Uredbi o otklanjanju poremećaja na domaćem tržištu energije mijenja se način određivanja iznosa jedinične cijene za zatvorene toplinske sustave s obzirom na to da isti nisu u sustavu obveza plaćanja emisijskih jedinica.

Mijenja se razdoblje koje treba biti obuhvaćeno revizijom izračuna jediničnih cijena, odnosno treba obuhvatiti cijelo razdoblje važenja Uredbe.

U članku 3. ove Uredbe o izmjenama i dopunama Uredbe o otklanjanju poremećaja na domaćem tržištu energije ispravlja se pozivanje na članak.

Uputa o postupanju energetskim subjektima donesena temeljem Uredbe o otklanjanju poremećaja na domaćem tržištu energije („Narodne novine“, broj 31/23., 74/23., 107/23., 122/23. i 32/24.) objavljena je od strane Ministarstva 29. ožujka 2024. S obzirom na Uredbu o izmjenama i dopuni Uredbe o otklanjanju poremećaja na domaćem tržištu energije („Narodne novine“, broj 104/24.), potrebno je dopuniti članak 8. kako bi Uputa i dalje bila primjenjiva.

U Uredbi o otklanjanju poremećaja na domaćem tržištu energije produžuje se razdoblje za koje trgovac ili opskrbljivač plinom koji opskrbljuje opskrbljivača u obvezi javne usluge ili opskrbljivač u obvezi javne usluge može podnijeti zahtjev za nadoknadu razlike u cijeni za količine plina isporučene opskrbljivaču u obvezi javne usluge, a koje je on isporučio svojim kupcima. Naime, natječajem provedenim u 2020. su opskrbljivači u obvezi javne usluge bili određeni za razdoblje od 1. travnja 2021. do 30. rujna 2024. te su za isto razdoblje bili dužni osigurati nabavu plina za potrebe opskrbe krajnjih kupaca, a koje količine plinasu mogle biti osigurane prije 1. travnja 2023. godine.

 Uredbom o otklanjanju poremećaja na domaćem tržištu energije u članku 2. i članku 4. mijenjaju se rokovi na način da se obuhvaća cijelo vrijeme trajanja Uredbe s čime će se točno i precizno napraviti revizija izračuna jediničnih cijena te se produljuje rok za koji energetski subjekti mogu podnijeti zahtjev za nadoknadu razlike te im se daju jasni rokovi u kojem taj zahtjev trebaju predati za navedeni period.